khistorydata/jeongjo-sjw-relations huggingface dataset:
정조 9년
大司憲洪秀輔疏曰。伏以。臣人居下中。而滚到踰涯。官歷內外。而涓埃莫報。比年以來。偏荷拂拭之恩。前後所叨。多在近密之列。惟思筋力自效。少答山海隆渥。而宿趼屢玷。尙切踰濫之懼。榮塗更進。初豈夢寐所期。不意憲長新命。遽下於呈告尋鄕之際。寵光所被。桑梓動色。曾未幾何。獲蒙恩褫。得以安意省掃。行將反面。而未及入城。除旨又降。一旬之內。再綰華銜。臣聞命驚感。莫知所以措躬也。噫。風憲長席。責任重而地望別。有非如臣衰朽空疎者所可濫竽。而況臣於頃歲。猥忝諫長。罪著緘默。罰至譴削。每一追惟。惶汗浹背。今雖時月寢久。職名差異。而其何敢晏然更冒於言地也哉。召牌之下。義當竭蹶。而才所不堪。揣量旣審。義有自劃。放倒是懼。玆不得不隨詣闕外。陳章仰暴。伏乞聖明。亟賜鐫遞。以重公器。以安私分焉。臣方自引。未暇他贅。而義重沐浴。不敢不陳。臣於五載之後。復入臺端。而舊賊自如。新逆層生。元惡大憝。尙逭常刑。而反或有從輕減等之擧。凶種逆孽寔繁有徒。而輒不免姑息緩治之歸。故紙生毛而臺閣。以謄傳爲茶飯。新啓成堆而朝廷。以鎭安爲義理。王章無可伸之期。亂賊無底定之望。一部明義。將至束閣。此莫非群下不忠不誠之罪。而儻殿下。於燕居穆淸之時。惕然念及。則亦豈無繫桑伏莽之憂。而不思所以拔本除根之道哉。噫嘻。前秋劇逆。振古所無。今春賊變。幾至滔天。而适雲已施之例。迄未準請。一二同情之招。初不窮覈。巨魁徑斃。而尙逭收拏之典。窩主輸款。而只用知情之律。刑憲之失當。莫此爲甚。而上下相持。淹延時日。忍令醜孽凶種。至今偃息。其可曰。國有三尺乎。其餘新舊臺啓中所臚列。若非身犯惡逆。不可不亟加誅鋤者。則又是罪關義理。不可不明示好惡者。決不宜一味涵貸。漸致猖獗也明矣。伏願竝允三司之請。以副一國之望焉。彼金漢耆。自來負犯。固已難赦。而只緣龜賊之尙未正法。渠亦姑逭隨坐。特一假息之凶孽。顧何敢肆然投疏。猥徹天聽乎。今以聖敎之出於朝紙者觀之。其情跡之叵測。可推而知。宜卽昭布中外。播其罪惡。懲討訊鞫。一付公議。而遽畀炎火。永絶根本。大臣不得見。三司不得聞。未審殿下何爲。而有此過中之擧也。至於臺啓律名外。以夏賊事登諸章奏者。論以極律之敎。尤不勝驚惑憂慨之至。挽近以來。不誠無實。莫過於討逆之啓。方其峻發之初。若將碎首牽裾。而及天爲日之久。終歸應文塞責。下之所奏。只是末端數句。上之賜批。無過不允二字。洎乎筵退。漫不知某逆之爲某罪。何賊之當何律。恬嬉伈泄。一至於此。雖日陳十啓。將何以雪君讎而殄國賊乎。惟是忠直之論。投匭叫閽。庶幾感至尊而回崇聽。故雖在百工執藝之流。苟有語及討賊之事。必賜嘉納。而惟恐壅閼。不厭其聞。而常患不聞。設有矯激之言。或欠詳審。則指導誨責。何所不可。而今乃設爲邦禁。嚴立科條。有若象魏之懸法。致使明目張膽之義理。反成緘口結舌之世界。則群情轉益抑鬱。賊徒尤無忌憚。其將撤公車。而杜言路然後乃已。終非所以爲法於後世。而恐有歉於大哉之王言。伏願亟將漢耆罪犯。洞諭朝廷。明正典刑。而漢耆疏批後。翌日所下傳敎。亦卽反汗。以光聖德焉。嗚呼。亂逆天下之大惡也。懲討有國之大義也。三代聖王。豈不欲純任德化。而惟於難貸之惡。罔赦之罪。則必窮治而痛繩。故書曰予則孥戮。又曰殄滅無遺。此豈忍於不忍而然哉。不如是。將無以明天常而立人紀。杜禍源而正世道故耳。苟或過於濡忍。主於寬縱。當斷不斷。網漏呑舟。則豺虺非率化之物。蜂蠆增毒螫之性。怨讟醞釀。愈往愈甚。殆同野燒而草生。石壓而筍生。畢竟涓涓之成江河。綿綿之尋斧柯。勢所必至。唯我殿下。嗣服以來。許多逆豎稱兵犯闕之謀。詬天射日之變。殆乎無歲無之。而殿下之所以處之者。一意雍容。專事覆蓋。訊囚之初。先防黨與之拖引。勘案之際。唯恐窩藏之綻露。譬若治惡腫者。內結之根核未拔。而外治之完合太遽。此雖出於大聖人安反側之至仁盛德。而豈不有欠於天討五用之義乎。此所以忠志之士。撫膺而隱憂。凶醜之種。鼓掌而潛肆。日後事變。有未可測。粤我先大王。當乙亥大誅討大懲創之後。始以惜一人而刑百人。屢形中朝之悔。今殿下。若忽豳柯之取則。而更致鄭蔓之難圖。則其貽聖勞而傷國脈。又不止此。矧玆島陸之間。仰視而俯畫者必多。湖峽之中。出沒而詿誤者可知。今以彌縫鎭定之道。懇惻曉諭之敎。果可以化龍蛇而懷好音乎。驗往推來。難保其必然。靜言思之。寧不寒心。欲望聖上。深惟遠圖。奮發乾剛。凡係可戮可刑者。揮霍如風霆。肅殺如霜雪。期臻廓淸寧謐之域焉。臣鄕廬往來之路。又有傳聞之駭痛者。被謫蒙放人李奎緯。本以凶穢之徒。重犯贓汚之罪。阿鼎之烹。卽其當律。而特蒙我聖上好生之德。倖逭常憲。尙保軀命。則渠當逬還故居。沒齒息影。而今忽移接於楊根深峽之素稱別區。擅伐禁山之松。大起屋宇。私發農時之民。恣意役使。勒買村舍而初不給價。攘屠隣牛而獨自牟利。其他肆虐作弊之事。難以毛擧。一洞嗷嗷。如逢亂離。此不但道里之喧傳。亦已登營邑之文牒。又非一時風聞之比。如此之類。不可置之於邦畿密邇之地。宜令道臣。査實啓聞。投諸荒裔。爲民除害可也。答曰。省疏俱悉。首陳事悉諭諸批。次陳事豈可如是容易說及。不可以言官曲恕。附陳事不宜盡物取之。魚鱉尙然。況乎人類。李奎緯事。傳聞豈足取信。然不可置之䵝昧。拿問査處。
정조 9년
持平崔顯重疏曰。伏以。皇天默佑。邦國永休。貳極擧豫建之儀。尺衣有漸就之慶。蹈舞頌祝。八域惟均。仍伏念臣。百無肖似。倖竊科第。分甘樗散。望絶竽濫。至若言責重任。尤豈一分堪承。而誤恩旣侈於庸姿。殊榮又推於老父。寸衷銘感。有除卽膺。雖緣叩謝之是急。奈此廉防之有壞。果然一出臺端。罪著不誠。聖敎雖出於非怒。臣心尙切於有靦。恩遞未久。除旨又下。繼以署坐有命。且値陪班隔日。雖不得不冒沒出肅。粗伸義分。而第以自來不稱之實。又兼如右難進之端。則臣雖欲夤緣一出。晏然蹲據。其於玷名器而羞臺端何哉。召牌儼臨。屢犯違傲。惶隕之極。益無所容。玆暴微懇。仰瀆崇嚴。伏乞聖慈。俯垂鑑諒。特許鐫改。以重公選。以安私分。不勝幸甚。臣方祈免。不宜贅他。而懲討。國人之忠憤。天彝之攸同。不容泯默。敢此略陳。噫嘻。痛矣。丙丁以來。亂逆層生。禍胎潛釀於戚畹。凶肚互締於巨室。極妖之鄭妻而爲之窩窟。巨慝之龜柱而固其根柢。滔天而爲獜謙範能之凶。滋蔓而有量𨩌翼峸之逆。天討雖行於群凶。而王章尙稽於元惡。不惟肆市之無期。反使陸處而偃息。十年共戴。一紙生毛。則潛伏之機。無窮之憂。奚特揆賊之罔測凶言。嵎逆之恣意逃躱而止哉。君綱由是而漸壞。民彝職此而益晦。國榮之憑依城社而反懷倒戈。德相之假托山林而甘作倀鬼。包藏悖奏。肆逼不敢言之地。授受凶疏。陰售是可忍之計。此其罪通宗社。憤極神人。而或使之臥死牗下。保其身首。或使之徑斃獄中。絶其盤覈。有逆如彼。治逆如此。尙何望龍蛇之歸化。而梟獍之知戢哉。所以澤泓仁京之詬天射日。湖海諸賊之窮凶極惡。無所不至也。嗚呼。舊賊未討。新逆又踵。千變萬怪。無歲不有。乃至於亘萬古所無之逆。繼出於宇宙之內。而然猶冥頑度日。迄未殄滅無遺。适雲之例。雖蒙允許。而未見其實。叔姪之律。宜無異同。而尙此減等。三綱淪矣。九法斁矣。王討無可伸之日。而賊勢有益張之慮。果然瑮福洋采等諸賊。又同時而發矣。蓋有嘯聚失志。煽惑妖言。捐萬金而營巢峙糧。則排布之計至兇。連三道而定期稱兵。則呼吸之危將迫。何幸乾道孔昭。顯戮肆行。而天網太恢。輿情愈鬱。或財主凶魁而反置知情。或梟首徑斃而尙靳追律。傳說凶言者。遽止酌配。住接凶逆者。亦不鉤覈。自有刑政以來。豈有如今番兩獄之雍容暇豫者哉。伏願亟加三思。廓揮乾斷。竝允前後三司之請。一以扶旣絶之倫常。一以杜方來之禍亂焉。至於向來尹得孚之汲引於劇逆。而背置國邊者。李魯春之反覆於義理。而營護凶徒者。亦且一味寬貸。不卽覈治。國威之不立。王法之失當。非細憂也。竝宜亟賜兪音。以嚴國是也。嗚呼。玩愒成習。沫飮無人。鞫獄一出。始若齊憤。論啓稍久。已成故彽。今年猶昨年氣像。明年猶今年貌樣。論其不誠。罪固在下。亦不能無憾於天地之大也。每觀殿下。訊一囚則或慮其株連。殲一魁則遂廢其鋤治。全保之過而反啓其跳踉。庇覆之久而適成其醞釀。譬如方治大瘇。不拔其根核。而徒費外貼之藥。目前雖似稍完。不知其根之愈固。而其核之益大也。以殿下之明聖。何不念及於此耶。且以近日事言之。噫彼金漢耆。渠以凶賊之叔。肆然投疏。已極萬萬無嚴。而觀於聖敎。可知其疏語之凶㦧。情節之叵測。則鞫覈竄殛。何所不可。而夫何處分乖當。擧措失望。旣不頒示於外廷。使得以聲罪而致討。乃反設禁於大論。使不得明目而碎首。中外之疑畏轉加。上下之否隔益甚。民之口猶不可防。況於擧國之齊討乎。又況於無前之劇逆乎。此非人主所可威而禁之。亦非臣子所敢奉承而可已者。臣恐亂賊。從此增氣。不知何樣禍機。又伏於何處。此臣所以隱憂永歎。竊爲之慨惜者也。惟願亟收禁令。更卽明賜洞諭。俾大小臣庶。益嚴懲討之義。皆效沐浴之忱焉。抑臣竊有所區區憂愛者。玆敢附陳焉。臣竊伏惟念我殿下。以天縱之聖。懋時敏之工。聰明睿智。極周萬務。誠孝仁恕。逈出百王。以博學則貫天人之邃。以心法則得精一之奧。聲色奇玩。無他嗜好。而遊畋荒逸。罔或愆度。則殿下之身修如是也。人君之所大患者。宦官宮妾。而殿下則不待勉强而性素不喜也。貴戚之禍人家國。終古何限。而殿下則已深戒而痛遠之矣。內絶私恩之干政。則宮禁之肅也。外無掖隷之橫恣。則近御之抑也。殿下之家齊。又如是也。此皆殿下。實有於踐履。昭著於耳目者。而非臣一介頌美之私言。則以此修齊。推諸平治。宜若循序做去。沛然行其所無事。而然而萬機靡暇。夜分乃寢。聖躬徒勞於上。而治效不徯于下。此其故何哉。臣愚死罪。竊以爲殿下萬化之源。猶有所未盡於先正其心而然耶。以殿下存養之篤。造詣之極。豈或有纖毫疎略於第一下工處。而竊觀殿下。立志欠於剛固。制治失其本末。行或不及於知。恩或反勝於義。神精太費於庶事。而罔念保嗇。聰察過致於細務。而有傷拱默。意在調停。則無分好惡。治欲蕩平。則反忽隄防。無非施措之雷厲風飛。而政或安於因循。無非造化之天旋地轉。而事或泥於規度。非不優禮大官。而辭敎或涉於嚴迫。非不委任群工。而罪過或由於節目。夫存諸吾心。發於事爲者。顧未免擧目而遺綱。始張而終弛。則宜殿下志勤而道遠。終未得其要領也。何謂要領。一實字是已。臣敢不揆膚淺。請以祛文懋實之道仰陳之。殿下勤學好文。出於天性。位居君師。大興勸課。則殿下之右文何如。而經幄學術。徒尙句讀。而未見顧問之益。科場擧業。專事神速。而未聞蔚興之譽。此亦可以黼黻乎皇猷耶。董勅戎垣。修明師律。簡閱訓習。意在竝用。則殿下之講武何如。而妙年韎韋。徒鮮裝服。而弓馬視若弁髦。列營元帥。但守錢穀。而操鍊無異兒戱。此亦可以干城於緩急耶。恢廓大公。愛惜人才。寸長之可紀。則不以微眚而終棄。一能之見稱。則未嘗淵鑑之或遺。殿下之於用人。可謂廣矣。色目之已痼。而政注遂成排比。地閥之先看。而薦牘無問賢愚。郞潛之馮唐。尙多不遇。河北之眞卿。豈識何狀耶。遇災警而求助。指衮闕而不罪。則殿下之於來諫。可謂至矣。戒在忤旨而勉德徒襲陳談。謀工涉世而愛君不及保身。其果氣節之已消。一切軟熟而然耶。抑亦空言之無益。適爲觸抵而然耶。蠲減賑貸。無隱不察。則殿下之恤民若是。而吏貪莫懲。民困轉深。則其可謂惠澤之下究耶。嚬笑必受。經費有度。則殿下之節用若是。而錢荒依舊。倉儲無備。則亦可謂損益之得宜耶。正朝廷以底大道。卽殿下之苦心。而德意未揚。保合無聞。雖無傾軋之顯肆。而人心爭趨於躁競。亦無權奸之可斥。而朝象日就於勢利。世道殆若傍觀。而亦懷一身之康濟。國計不欲自任。而一是隨衆而依違。論議消磨。幾云無黨。而寅協則愈邈。職務奔遑。殆無在家而恬憘則益甚。殿下之朝廷。未可謂正也。立紀綱以勵頹俗。卽殿下之初政。而彈壓無人。法禁掃地。守宰黜陟。或撓親疎。而朝堂之上。關節先行。班資崇卑。殆無體統。而搢紳之間。諧謔成風。殿庭品石。靡補於朝儀之失次。闕門防守。無賴於民訴之恣入。糾察之過。慮於貽弊。而法府遂爲冗司。驕頑之易。生於恃恩。而小民反蔑官長。至若街路之上。斥呼宰相。閭巷之間。濫越名分。有不可毛擧。則殿下之紀綱。未可謂立也。臣固知殿下之政。亶出於實心。而畢竟成效之止於無實。則臣誠莫曉其所由也。噫。皇天不能獨運。而人主亦不能獨理。則體殿下之實心。而行殿下之實政者。顧非今日群下之責歟。嗚呼。有臣無君。此誠千古志士之所恨。而旣有君矣。何患乎無臣也。今也則不然。上有堯舜湯文之君。而下無堯舜湯文之佐。殿下之臨御憂勤。十載于玆。而茫然四顧。成不得一介規模。遂使我殿下大有爲之志。未免日鎖月鑠於苟安姑息之域。此固大小臣僚。不能至誠對揚之致。而以臣愚昧。竊意殿下懋實之工。或未至於十分地位而然耶。此臣所謂八條虛文。爲今日病源。而一實字。爲對症之劑也。如欲實之。是在殿下。儻殿下益勉此心。守之堅固。行之悠久。則表端之本斯在。而從欲之效可覩矣。凡此所陳。皆不過老生常談。則螢爝之微。奚補於日月。而芹曝之誠。實出於忠愛。惟殿下勿以人廢言。答曰。省疏俱悉。首陳事次陳事。悉諭長憲批。尾陳諸條。可謂近來無此作。爾於新叨之初。能言時政。極庸嘉尙。當隨事體念矣。
정조 9년
乙巳五月二十二日巳時。上御誠正閣。左副承旨入侍時。左副承旨洪仁浩。假注書李敬五。記注官金健修。記事官金鳳顯。以次進伏訖。上曰。刑曹佐郞趙重鎭。禁府都事朴吉源入侍。賤臣承命出。與之偕入。上曰。結獄案之本義。在於分綱立目。而今此凡例。多有違式處。秋曹則異於金吾。大事詳備。小事闊略。至如吏胥之科治。有難悉載。爾等更爲刪正。限畢役仕進。可也。仍命仁浩。與重鎭吉源。眼同修正以入。命書榻敎曰。左承旨入侍。行左承旨李文源。承命進伏。仁浩等先退。上曰。卿自鄕上來。近日雨澤。果何如。文源曰。沿路所見。到處浹洽。而嶺南所聞。則近頗望雨云。畿內則兩麥大登。異於初料云矣。上曰。麥事旣如此。民情果無憂乎。文源曰。臣之上來時。路傍黃熟之麥。尙不刈取。民不艱食。推此可知矣。上曰。秋農則將何如云耶。文源曰。初伏前盡爲秧苗。則可占豐登云。今幾盡移矣。上曰。來頭水潦。無所害否。文源曰。大體言之。水邊處略有潰決。然後年事有庶幾之望云矣。上曰。同副承旨入侍。同副承旨黃昇源。承命進伏。文源先退。上命書傳敎曰。丙申春獄以後。諸臣不敢提。豈特不敢而然。誠不忍故爾。向以凶賊鞫案無得更提。有申敎於廷紳者。而今日兩憲臣疏。雖不明白指陳大體。率易則甚矣。此而賜例批。以近日臺閣效嚬之習。必將紛起鬧熱。是豈日前禁飭之本意。大司憲洪秀輔。持平崔顯重竝罷職。仍命退。承史以次退出。
정조 9년
乙巳五月二十二日未時。上御誠正閣。右承旨入侍時。右承旨趙興鎭。假注書李敬五。記注官金健修。記事官金鳳顯。以次進伏訖。上命書榻敎曰。藥房提調持湯劑入侍。藥房提調李在簡。奉湯劑進前曰。日熱如此。夜間聖體。若何。膈間痰候。亦何如。上曰。猶未快差矣。仍進御湯劑。在簡曰。明日更爲煎入乎。上曰。依。在簡曰。惠慶宮湯劑。自今日停止乎。上曰。依。命左承旨與吏判入侍。行左承旨李文源。吏曹判書李命植。承命進伏。興鎭在簡先退。上曰。卿之疏辭。誠萬萬過矣。命植曰。臣之病狀與情勢。實無行公之望。何敢例讓乎。上曰。目今世道人心。莫可收拾。恢公振滯之政。惟恃於卿。卿須實心對揚。毋負朝家委毗之意。仍命退。諸臣以次退出。
정조 9년
乙巳五月二十二日酉時。上御誠正閣。坐直承旨入侍時。左副承旨洪仁浩。假注書李敬五。記注官金健修。記事官金鳳顯。以次進伏訖。上命書傳敎曰。筵退已過半日。門鑰方又放下。投呈胡嚷之說。要作塞責之計。擧措萬萬無義。名之曰禁令。則無難拕及。堂陛之凌夷。胡至此極。姑靳重勘。此亦不屑之敎誨。同副承旨黃昇源上疏還給。本職遞差。命上注書入侍。尹羽烈進伏。敬五退出。上命書榻敎曰。禁府時囚。皆令今日內。草記照律。又命書傳敎曰。春坊下番番次苟簡云。兼司書鄭萬始。說書尹羽烈許遞。今日政差出。仍命退。承史以次退出。
정조 9년
行都承旨沈豐之病。行左承旨李文源坐。右承旨趙興鎭病。左副承旨洪仁浩坐直。右副承旨林濟遠未肅拜。同副承旨閔台爀坐直。注書朴能源病一員未差。假注書尹羽烈仕尹悌東仕直。事變假注書李宗烈仕。
정조 9년
李文源啓曰。右承旨趙興鎭。今日不爲仕進。卽爲牌招。何如。傳曰。待明朝牌招。
정조 9년
傳于李文源曰。禮房承旨受香後。奉審摘奸。局內諸陵。一體奉審以來。
정조 9년
洪仁浩啓曰。新除授右副承旨丁範祖。時在原春道原州地。斯速乘馹上來事下諭。何如。傳曰。許遞。前望單子入之。
정조 9년
李文源啓曰。假注書尹悌東。時無職名。令該曹。依例付軍職。冠帶常仕。何如。傳曰。允。
정조 9년
李文源啓曰。校理趙濟魯拿處。李東稷。副修撰李殷模孟至大俱在外。玉堂上下番俱空。事甚未安。未差之代。政官牌招。開政差出。待下批仍卽牌招。以爲推移入直之地。何如。傳曰。允。
정조 9년
閔台爀啓曰。吏曹判書李命植。參判李敬養。參議黃昇源牌不進。推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判。更卽牌招。何如。傳曰。允。參議只推。與判書參判。一體牌招。
정조 9년
閔台爀啓曰。吏曹判書李命植。參判李敬養。參議黃昇源再牌不進。推考傳旨及罷職傳旨。今方捧入。而開政命下之後。連事違召。不卽擧行。誠極未安。判書參判。所當更請牌招。而一日三牌。有傷事體。何以爲之。敢稟。傳曰。更爲牌招。
정조 9년
以吏曹參議黃昇源再牌不進罷職傳旨。傳于閔台爀曰。只推。更爲牌招。
정조 9년
有政。吏批。判書李命植進。參判李敬養進。參議黃昇源未肅拜。同副承旨閔台爀進。以柳畊爲持平。金履鏞爲副校理。鄭在信爲修撰。李潞秀爲宗廟令。金履翼爲禮曹佐郞。兵批。判書趙時俊。參判申益彬病。參議金翊休入直進。參知李祖源病。左副承旨洪仁浩進。副護軍趙慶進。副司直柳誼李祖承呂善亨丁範祖。副司果閔百準竝單付。僉知單李元謙劉興漢。副司正尹羽烈尹悌東竝單付。
정조 9년
傳于閔台爀曰。同副承旨入侍。
정조 9년
藥房提調前望單子入之。鄭民始落點。
정조 9년
以吏曹祭享色郞廳趙濟魯拿處傳旨。傳于閔台爀曰。旣示飭意。且當盛熱。分揀。
정조 9년
傳于洪仁浩曰。奉審承旨入侍。
정조 9년
閔台爀。以宣惠廳言啓曰。以戶曹慶尙道後漕倉漕船到高陽地境致敗事草記。傳曰。俄因大臣入侍聞之。係是三邑地界。主管不分明。且觀該道狀辭。臭載在於通津前洋。離發向高陽之際云。而本曹草記則直以高陽地方登聞。事甚訝惑。更令戶惠廳及該道。指一論奏事。命下矣。卽爲詳問于畿營。則以爲當初敗船時。三邑境界。未能區別矣。更爲査問於護送差使員長峯萬戶處。則所報內。漕船往來之路。左右有通津高陽兩水宗。今番漕船十四隻。俱從通津邊水宗過去。而惟此敗船處水中所植標木。以左邊看過。故以此定爲高陽境云。發遣褊裨。更爲摘奸。則與差員所報。無甚參差。臭載處以高陽境斷定云矣。大抵十四隻。皆由通津水路無事過去。而同時作綜之一隻船。獨爲臭載於高陽境者。必由於不能制船。誤失水路之致。差員所報。營裨摘奸皆如此。當以高陽境爲定矣。敢啓。傳曰。知道。畿伯緘答。已有措辭判下者。地方官論罪一款。待結末擧行。可也。
정조 9년
閔台爀。以義禁府言啓曰。被謫蒙放罪人李奎緯拿問査處事。傳旨。啓下矣。李奎緯。時在京畿楊根地云。依例發遣府書吏拿來。何如。傳曰。允。
정조 9년
禁府啓目。甲山前府使宋迪中原情云云問目內。辭緣泛稱遲晩。所當請刑是白乎矣。曾經宣傳官。勿爲請刑。旣有先朝受敎。上裁。何如。判付。何如。啓。渠供不足取信。道啓若是丁寧。此供辭勿施。過齋後嚴問口招爲良如敎。
정조 9년
刑曹啓目粘。安興喆査啓云云前水使徐有和段。以子之故。替治其父。旣是法外。又況年老抱病之人。曠日滯囚。屢施笞杖者。終不免輕着之失。此雖與濫杖有異。亦不宜全然無罪。令該府。拿問處之。何如。判付。何如。啓。依回啓施行爲旀。誠如査啓中語。民習萬萬痛駭。當勘罪名草記爲良如敎。
정조 9년
刑曹啓目粘。京畿監司金思穆。旣已遲晩。所當照律施行是白乎矣。係是二品。臣曹不敢擅便。上裁。何如。判付。何如。啓。旣示飭意照律乙良。特爲分揀爲旀。法律自有一定之式。漕輸之官。所係尤重。豈可混淪句當。鉤拯則三邑守令合力。勘罪則一倅獨當。似此事例。前所未聞。況十五船隻。俱從右宗。惟以此船一隻。謂之從左。推以事理。亦甚訝惑兺除良。此胡大事。三邑守宰之互相推諉。紀綱所在。萬萬駭然。地方官勘罪。不可輕先擧論。當該守令等。令該府。問名拿問處之爲良如敎。
정조 9년
乙巳五月二十三日午時。上御誠正閣。同副承旨入侍時。同副承旨閔台爀。假注書尹悌東。記注官承膺祚金健修。以次進伏訖。上曰。注書出去。祭報府持入。可也。賤臣承命持入。命書傳敎曰。本陵忌辰祭執事當另擇。而大祝。以兩司塡差。當該祭享色郞廳拿處。命書榻敎曰。副提調持湯劑入侍。賤臣承命出。與副提調沈豐之。醫官姜命吉。奉湯劑進前。上進御湯劑。又命書榻敎曰。惠慶宮進服二錢重人蔘蔘橘茶。自今日停止。又命書傳敎曰。藥房提調許遞。前望單子入之。仍命退。承史以次退出。
정조 9년
乙巳五月二十三日酉時。上御誠正閣。奉審承旨入侍時。行左承旨李文源。假注書尹悌東。記注官金健修。記事官金鳳顯。以次進伏訖。上曰。奉審則無頉乎。文源曰。陵上殿內丁字閣奉審則無頉。祭物祭器祭井摘奸則精潔。祭官諸執事摘奸則無頉。而局內諸陵。一體奉審則無頉矣。上曰。所經處方待雨澤。而移秧幾許爲之乎。文源曰。移秧處居多。況初庚尙遠。近旱姑無可慮矣。仍命退。承史以次退出。
정조 9년
乙巳五月二十三日酉時。上御誠正閣。同副承旨入侍時。同副承旨閔台爀。假注書尹悌東。記注官金健修。記事官尹行任。以次進伏訖。上曰。吏曹三堂。皆入來乎。台爀曰。只判書參判入來矣。上曰。左副承旨入侍。可也。賤臣承命出。與洪仁浩。偕入進伏。上命台爀先退。仁浩曰。玉堂上下番俱空。事甚未安。校理趙濟魯。旣有分揀之命。卽爲牌招入直。何如。上曰。依爲之。出擧條仍命退。承史以次退出。
정조 9년
行都承旨沈豐之病。行左承旨李文源病。右承旨趙興鎭坐。左副承旨洪仁浩坐。右副承旨林濟遠坐直。同副承旨閔台爀坐直。注書朴能源病一員未差。假注書尹羽烈仕尹悌東仕直。事變假注書李宗烈仕。
정조 9년
傳于閔台爀曰。時原任大臣入侍事。遣史官傳諭。時任三司竝牌招入侍。
정조 9년
林濟遠啓曰。領敦寧鄭存謙。判府事徐命善李徽之。左議政洪樂性。判府事李福源。依下敎來待矣。傳曰。入侍。
정조 9년
林濟遠啓曰。卽者義禁府都事來言。領敦寧鄭存謙。判府事徐命善李徽之。左議政洪樂性。判府事李福源。今方待命於金吾門外云。係是大臣去就。敢啓。傳曰。知道。
정조 9년
林濟遠啓曰。卽者敦寧府錄事來言。領敦寧鄭存謙。以爲。罪著不誠。合被重勘。走伏金吾門外。恭俟鈇鉞之誅云矣。敢啓。傳曰。勿待命事。遣史官傳諭。
정조 9년
林濟遠啓曰。卽者議政府錄事來言。左議政洪樂性。以爲。罪著不誠。合被重勘。恭俟鈇鉞之誅云。仍納命召。何以爲之。敢稟。傳曰。勿待命事。遣史官傳諭。仍傳命召。
정조 9년
林濟遠啓曰。卽者中樞府錄事來言。判府事徐命善李徽之李福源。以爲罪著不誠。合被重勘。走伏金吾門外。恭俟鈇鉞之誅云矣。敢啓。傳曰。勿待命事。遣史官傳諭。
정조 9년
傳于閔台爀曰。越俸人竝蕩滌。
정조 9년
林濟遠啓曰。新除授修撰鄭在信。時在洪忠道忠州地。經筵入番事緊。斯速乘馹上來事下諭。何如。傳曰。允。
정조 9년
林濟遠啓曰。校理趙濟魯牌不進。罷職傳旨今方捧入。而玉堂上下番俱空。已至經宿。事甚未安。校理李東稷。副修撰李殷模。自鄕上來云。牌招入直。何如。傳曰。允。
정조 9년
傳于閔台爀曰。違牌玉堂只推。一體牌招。
정조 9년
傳于閔台爀曰。大司憲前望單子入之。
정조 9년
大司憲前望單子入之。蔡弘履落點。
정조 9년
兩司前望單子入之。大司諫南玄老。司諫李思祚。獻納趙濟魯。持平閔昌爀。正言李晴。執義尹長烈落點。
정조 9년
林濟遠。以司僕寺一二提調意啓曰。明日景慕宮展拜時。本寺正。當爲進輿差備。而正金履鏞。移拜副校理矣。其代令該曹口傳差出。以爲差備之地。何如。傳曰。允。
정조 9년
吏曹口傳政事。以李敬一爲司僕正。
정조 9년
閔台爀。以禁衛營言啓曰。明日景慕宮展拜時。依兵曹節目。建陽門入直鄕軍三十名除出。元入直把摠申大順率領。宮大門外把守。而待標信擧行之意。敢啓。傳曰。知道。
정조 9년
閔台爀。以奉常寺都提調提調意啓曰。東籍親耕田所種大麥打作。則所出爲九石五斗之意。敢啓。傳曰。知道。
정조 9년
正言李晴避嫌曰。臣人微年淺。言議巽劣。本不合於淸朝耳目之任。畢竟顚沛。勢所必至。向來所遭。人言罔測。臺端一步。鐵限在前。頃於待罪見職。猥呈辭章。聖敎截嚴。罪止薄罷。至今追惟。惶汗浹背。今於千萬意外。伏奉除旨。仍伏承入侍之命。分義所在。不敢違傲。章皇出肅。及登筵席。專沒臺體。未暇言私。隨行追出。有若無故行公者然。臣之昏謬顚錯之失。於是益著。以此情地。其何敢一刻晏然於臺次乎。請命遞斥臣職。答曰。勿辭。亦勿退待。
정조 9년
行判中樞府事金熤箚曰。伏以。臣於病暑呻頓之中。伏承入侍有命。史官臨宣。嚴召之下。義不敢言病。臣方强策氣力。裝束出門。忽於此際。傷食癨亂之症。闖發暴劇。一場大吐瀉。胸膈痞塞。神精昏瞀。雖欲起動。其勢末由。終未能隨諸大臣後。同承召命。跡涉慢蹇。罪合重誅。惶懍之極。靡所自容。玆敢短箚自列。仰請威譴。伏乞亟降處分。以嚴邦憲焉。答曰。省箚具悉卿懇。愼節奉慮無已。未簉筵席。安庸過引。僚相擧措。爲之慨然。體國之意。不當如是。惜乎其苟同方便。卿須安心勿辭。加意善攝。仍傳曰。此批答。遣史官傳諭于金判府事。
정조 9년
乙巳五月二十四日卯時。上御誠正閣。同副承旨入侍時。同副承旨閔台爀。假注書尹悌東。記注官金健修。記事官金鳳顯。以次進伏訖。上命書傳敎曰。未下直守令。當日辭朝。如有未署經人。兩司牌招。卽爲署經。又命書傳敎曰。兩司諸臺。除陳疏及未署經外。俱在外云。竝許遞。前望單子入之。待下批牌招署經。上曰。右副承旨入侍。可也。賤臣承命出。與林濟遠偕入進伏。上曰。注書出去臺諫去來書入。賤臣承命書入。命書傳敎曰。明日當由月覲門。展拜景慕宮。該房知悉。仍命退。承史以次退出。
정조 9년
乙巳五月二十四日午時。上御重熙堂。軍士房承旨入侍時。右承旨趙興鎭。假注書尹悌東。記注官金健修。記事官金鳳顯。以次進伏訖。上曰。注書馳往景慕宮。入直官員。摘奸以來。賤臣承命。馳往景慕宮。摘奸入直官員。以無頉之意。回奏。上曰。在外及未肅拜臺諫。竝許遞。前望單子入之。待下批牌招。出榻敎大司憲蔡弘履。更爲牌招。出榻敎進御香砂養胃湯。自今日停止。出榻敎明日出宮門路。以貳極門爲之。出榻敎仍命退。承史以次退出。
정조 9년
乙巳五月二十四日酉時。上御誠正閣。時原任大臣三司入侍時。領敦寧鄭存謙。判府事徐命善李徽之。左議政洪樂性。判府事李福源。大司諫南玄老。執義尹長烈。持平閔昌爀。司諫李思祚。獻納趙濟魯。正言李晴。校理李東稷。右副承旨林濟遠。假注書尹悌東。記注官金健修。記事官尹行任。以次進伏訖。上曰。進前。可也。存謙等進前問候未及訖。上曰。有欲一問者。招卿等。近日朝廷。爲夷狄禽獸之歸。立紀綱之道。不可遽望於卿等。而近日事。又何事也。再昨洪秀輔崔顯重疏。語涉禁條。故有罷職之命。而昨日鄭觀輝之疏。又是一套。但此三臺則皆是言事之疏。而輕輕拖及。猶有說焉。至如黃昇源之疏。已是怪駭。而今者李殷模之疏又出矣。若以向日傳敎。認出於停啓之意。則伏閤請對。無所不可。此豈草草數行。緩聲塞責之事耶。不忍更聞之事。把作例語。連日迭發。不勝紛紜。誠莫曉其故也。向日傳敎。卿等認作何樣本意。予欲一問者此也。存謙曰。黃昇遠李殷模之疏。臣等未及得見。不知疏語之如何矣。命善曰。臣等向旣登筵。伊日傳敎。苟係爭執之事。則臣等何可默無一言乎。上曰。李判府事之見。何如。福源曰。其時旣有臺啓律名外之下敎。臺啓中事。亦無設禁之敎矣。樂性曰。臣等亦豈全昧聖意。而懲討由此而有不嚴之漸。三司之論。不得不抑鬱矣。上曰。三司諸臣。看得傳敎爲何意。亦各陳所見。可也。玄老曰。向日傳敎中辭意。臣實未詳。不敢指的仰奏。而凶賊之事。更不謄諸章奏。則輿憤無可雪之日矣。思祚曰。聖意所在。臣雖未知。而此莫非臣等未嘗碎首天陛之罪矣。上曰。不必拖至他語。只言禁令之爲何意。可也。東稷曰。臣新從下土。伊時傳敎。亦未得見。而事關凶賊。三司之論。自不禁痛惋矣。上曰。夏賊之事。不欲更提者。實出於憤迫之意。若知此意。則豈容更事登聞耶。至凶極慘之言。一聞猶不可堪。況作常茶飯。日日言之者。此何道理。如以予爲足可堪聞。則臣分掃地矣。卿等亦逮事先朝。一鏡天海之凶言。何嘗有每每提說之擧乎。奴隷亦知淸明上一句語。雖是好文字。而亦不敢更用於公私文字。且如圓臚方趾之文。魯仲連傳中一句語。皆爲死罪。方萬規裵允命之所坐者。何事耶。近日廷臣。擧昧此箇義理。人情天理所不忍聞之言。容易說及。今日出一疏。明日又出一疏。草草數語。有若過去說話。李殷模之疏。至有爲殿下惜之之語。堂陛之不嚴。實由是矣。黃昇源則朝者筵中。曾無一言於臺臣處分時矣。忽於晩後呈疏。一則自引其罪。一則請寢成命。此何擧措。此何道理。若聲其罪則大矣。故只以不足責之意。仍任前職矣。今日諸臣。果有能擔却禍福。直犯禁條。到底爭執者。則亦當爲朝廷喜之。而只爲此塞責之擧。懲討義理。反歸屑越。致有此等事者。大臣亦不得辭其責矣。此等三司。遽以不忍聞不忍言之事。攙入數行。雍容說去。此何異於反以辱說貽我耶。前乎千古。豈有二夏賊。後乎千古。豈有二夏賊。痛迫之極。不欲更聞者。殆是至哀無文之意。此何等重事。而輕輕言及。草草說到。反使予不忍堪耶。予則以爲廷臣擧措。有足以致此變怪也。玄老曰。臣等臆塞。不知所以仰奏。而若從臺啓。則凶賊事。自無更提之端矣。上曰。雖欲從之。近則啓辭。改以請鞫。适例無所施矣。啓辭之分作各條。又何事也。此無關於輕重之分。而一啓猶不忍堪聞。況各啓乎。近日臺啓。予實置而不省。只賜例批。此後則雖非古規。寧欲不賜批矣。今日臺臣。若知予不忍聞之本意。則一啓而分爲各啓者。合而爲一。亦無不可。而臺體有重。亦不指一爲敎。此後事。惟在臺臣而已。體予不忍聞之意。而合作一啓。則無甚悖於格例。而終以予爲堪聞。則亦奈何。任之而已。又敎存謙等曰。卿等事誠慨然矣。方萬規之極律。以何事乎。自敵以下不敢言之事。容易言之於君上。而名之曰大臣。聞此事而亦不動念。實爲慨然矣。存謙等惶恐退出。玄老將陳所懷濟遠曰。入侍兩司諸臣。輪看笏記。互相擾聒。有損臺體。推考警責。何如。上曰。依爲之。出擧條玄老等避嫌曰。臣等俱以無似。猥叨臺職。淸朝耳目之任。自知不稱。而召命之下。章皇出肅。及登筵席。臺體生疎。展出笏記。致有承宣請推之擧。臣等昏謬做錯之失。於是乎著矣。滿心惶恧。無地自容。其何敢一刻晏然於臺次乎。請命遞斥臣等之職。上曰。勿辭。亦勿退待。出擧條長烈避嫌曰。臣於見職。自知不稱。豈有一分堪承之望。而入侍有命。他不暇顧。章皇出肅。至登筵席。而第臣西邑之解由。尙在未出之中。揆以格例。旣難蹲據。且臣與傳啓中尹得孚爲同姓族黨。其在私義。尤不可干涉於其間。而況且如臣處地者。輒陳情勢。皆蒙恩遞。以此以彼。何敢一刻仍冒於臺次乎。請命遞斥臣職。上曰。依啓。出擧條又敎曰。大憲入來後。退與停當。明日傳啓。可也。三司以次退出。上曰。向日傳敎。承旨之見。何如。濟遠曰。臣則向旣登筵。親承聖敎。故果知設禁之意。尤嚴於不禁。而在外三司。似未悉此意矣。上曰。在外及未肅拜臺諫。竝許遞。前望單子入之。待下批牌招。出榻敎仍命退。承史以次退出。
정조 9년
行都承旨李敬養未肅拜。左承旨洪仁浩坐。右承旨林濟遠坐直。左副承旨奇彦鼎在外。右副承旨李夔未肅拜。同副承旨閔台爀坐直。注書朴能源病一員未差。假注書尹羽烈仕尹悌東仕直。事變假注書李宗烈仕
정조 9년
傳于閔台爀曰。雨勢如此。今日展拜。當待晴爲之。勿爲待令。
정조 9년
林濟遠。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 9년
傳于林濟遠曰。軍士房承旨入侍。
정조 9년
閔台爀啓曰。正言李晴。時在罷散中。而昨日除命之後。臣輩以伊時坐直。未直提稟。混同出牌。矇未覺察之罪。不勝惶恐。而臺臣之遽爾出肅。仍爲行公。事未前有。推考警責。李晴所帶臺職。旣無敍命。何以爲之。敢稟。傳曰。允。敍用。
정조 9년
洪仁浩啓曰。假注書尹羽烈。身病猝重。勢難察任。今姑改差。何如。傳曰。允。
정조 9년
尹羽烈改差。代以李德鉉爲假注書。
정조 9년
玉堂前望單子入之。校理成德雨落點。
정조 9년
林濟遠啓曰。新除授校理成德雨。方在罷散中。何以爲之。敢稟。傳曰。敍用。
정조 9년
林濟遠啓曰。玉堂上下番俱空。事甚未安。校理成德雨。卽爲牌招入直。何如。傳曰。允。
정조 9년
吏曹佐郞前望單子入之。趙濟魯落點。
정조 9년
兩司前望單子入之。獻納柳孟養。掌令蔡廷夏韓宗纘。持平李益運。正言李東稷落點。
정조 9년
玉堂前望單子入之。應敎尹㬦。校理兪漢敬。副校理李翼晉。修撰申耆落點。
정조 9년
林濟遠啓曰。新除授應敎尹㬦。校理兪漢敬。副校理李翼晉。修撰申耆。俱在罷散中。何以爲之。敢稟。傳曰。敍用。
정조 9년
閔台爀啓曰。玉堂上下番俱空。事甚未安。應敎尹㬦。校理兪漢敬。副校理李翼晉。修撰申耆。竝卽牌招。推移入直。何如。傳曰。允。
정조 9년
閔台爀啓曰。應敎尹㬦。時在京畿安山地。經筵入番事緊。斯速乘馹上來事下諭。何如。傳曰。允。
정조 9년
以江華留守癘瘟狀啓。傳于閔台爀曰。觀此狀辭。癘瘟雖不至甚熾。間有死亡之患云。聞甚驚惻。死亡人隨卽瘞埋。方痛人各別救療事。回諭。
정조 9년
傳于閔台爀曰。今日臺臣事。此誠何等貌樣。所懷則如彼其丁寧。傳啓則如是其謄傳。予果見瞞於臺臣。此猶屬餘事。爲今日臣子。聞昨筵之敎。則必當曉然。知簡嚴爲誅討之第一義。然而難於容手。冒沒謄呈前紙。其意所在。誠難測度。欲知臺臣所執之義理。自政院卽爲問啓。
정조 9년
傳于林濟遠曰。坐直承旨入侍。
정조 9년
承旨前望單子入之。李敬養奇彦鼎李夔落點。
정조 9년
傳于林濟遠曰。新除授承旨。待開門牌招察任。
정조 9년
兵曹口傳政事。副司果姜世綸單付。
정조 9년
閔台爀。以侍講院言啓曰。本院新除授說書李鼎德。時在慶尙道慶州地。斯速乘馹上來事下諭。何如。傳曰。允。
정조 9년
閔台爀。以戶曹言啓曰。臣㻐。與兵曹判書臣趙時俊。同詣上林苑東墻當築處。詳細看審。則垣址之平仄高低。家基之出入參差。各自不同。欲隨其屋簷不接處。以爲築墻之道。則事功雖減。而左右傍邊。初不齊正。自成橫隙。折而版築。則其勢窒礙。自北至南。合爲二百四十九間。而四十三間則土削壁立。勝於峻垣。二十六間則墻高雖未滿仞。形體僅完。六間則叢薄密結。無異高柴。此等處不必築墻。其餘一百七十四間。則似宜新築。而其中又不無緩急緊歇之殊。家舍障遮。外人不通於家後。則乃是緩歇處。而亦爲七十六間。只就其岸低易緣。潛自成蹊之地。不過爲九十八間。此則分付營繕。趁卽完築。西邊班戶二家墻垣六十間。亦爲同築。而岡脈不可破傷。取土於人家中平地。似涉無難矣。大凡墻役。築土甚易。蓋瓦有費。且公家墻垣。毁劃多端。實無蓋瓦之效。覆以空石。仍令定式。每年春。部官報于本曹。從其容入受出。兩倉所儲。泒給各家使爲蓋葺之資。京兆與當部。這這摘奸。以有無頉。枚報本曹之意。嚴飭。何如。傳曰。當夏改築。在所當念。待秋成。更爲草記。可也。
정조 9년
閔台爀。以戶曹言啓曰。頃因宣惠廳堂上徐有隣趙時俊所啓。本曹貸來米六千石。今朔來朔。分兩等還報惠廳。貢價分給後。形止草記事。命下矣。固當趁卽還報後。草記。而曹儲匱竭。一年經用。每患不足。東貸西乞。歲以爲常。雖以昨年事言之。錢條不足。姑捨勿論。米條之推移取用。殆近五萬石之多。本曹事勢。可謂哀痛。試以今年稅入。假令磨鍊。則當年內支放不足之米。亦不下萬餘石。眞所謂我躬不閱。自救不贍。則貸米還報。不遑暇及。頃日摠廳米還推之請。防塞於筵中者。實是萬不獲已。則獨於惠廳。傾儲還報。非但有彼此班駁之嫌。惠廳米之貸而不報。抑有已例。斑斑可考。蓋自戊午以後。至于甲戌以前。取用惠廳之米。歲不下數萬石。如取外庫。一未還報。自甲戌十一月以後。因惠堂所奏。乃以戶曹錢一兩。換用惠廳米一石。而每歲惠廳米三萬石。本曹錢三萬兩相換取用。定爲恒式矣。至庚辰八月。改其定式。遂罷錢米相換之規。只以前後減貢條八千餘石。謂以此則戶曹之所當推去者。而每年劃送於本曹。自此以後。本曹經費。常有匱乏之患矣。至戊戌十一月。又罷八千餘石劃送之規。本曹之蕩竭罔措。其勢固然。今宜還復舊規。一依甲戌以前之例。不然則宜用庚辰以前之例。又不然則宜用戊戌以前之例。揆以事體。參以理勢。固當如此。故今年貸來米六千石。勢難還報。而成命之下。不卽奉行。惶恐待罪之意。敢啓。傳曰。知道。命令不可不信。貢人等待之弊。亦不可不念。依初下敎擧行。卿則勿待罪。本曹經用。如貧家婦治産。量入較出。錙銖宜惜。至於惠局。與本曹有間。大同設廳。專爲防役設有贏餘。卽亦民財。卿屢典方伯。想知列邑民庫之制。爲守宰者。以防役外用道。皆欲策出於民庫。則卿必當禁戢。惠局者正類是。予每以爲甲戌以前。本曹歲貸數萬包穀。而因是惠廳儲胥幾十萬石。皆歸於烏有。又於甲戌以後。以一緡換一包事。太欠誠實。此兩年已例。今不必更言。最是庚辰作米條之推來。足可謂有所據矣。然戊戌還屬之時。旣不爭難。到今移送。殆近銷刻。更思此外好道理。可也。
정조 9년
閔台爀。以兵曹言啓曰。卽因京兆訟端。盜用馬牌事現發云。聞極驚駭。卽爲嚴覈。則本曹吏張運昌所供。以爲癸卯年隨行馬色時。與朴廷臣爲名漢。暗地符同。以壬寅鞫獄時所得置空把上。一張刀擦改。塡干支付諸尙瑞院。受出馬牌。移給廷臣。甲辰五月。今年三月。則已爲移差禮房吏。而瞞告入直郞廳。盜出把上。受馬牌給廷臣之由。一一輸款於平問之下矣。把上與馬牌。關係甚重。而身爲下吏。行奸盜出者。論其罪犯。自有當律。今方移送秋曹。以爲嚴訊處斷之地。而所謂廷臣。則連三年潛持馬牌。橫行外邑。稱以宮監。侵虐小民之狀。已露於推庭。今亦不知往在何道何邑。且以把上中所塡名字觀之。逐歲變易。蹤跡閃倏。究其罪狀。實合置辟。亟令左右捕廳。一邊譏詗。一邊嚴飭各路鎭營。卽速掩捕。推出馬牌後。使之以法照斷。至若空把上之得置云者。以押上之着押。較看於兩年諸郞廳。手押之載在草料冊者。則點畫之樣。無一近似。又其踏印之跡。比他把上獨異。決是盜踏僞着。而屢次盤詰。一味抵賴。伊時郞廳。姑不得指名請勘。而甲辰郞廳洪。時任郞廳許策被其欺瞞。矇不覺察竟致把上之圖出者。事未前聞。極爲寒心。竝令該府。拿問嚴處。馬牌出納。固當愼重。而只憑把上。輕易傳給。則亦不可無罪。尙瑞院前後入直官員。捧其現告。一體拿處。今年所犯。則乃在臣待罪本曹之後。不善檢飭之失。實無所逃。惶恐待罪之意。敢啓。傳曰。偸佩馬牌。僞造把上。卽前所未聞之事。此等奸究之徒。不可不嚴法重繩。以懲日後。竝依草記施行。而元犯斯速跟捕。令該廳究覈得情。卿則捧發草記。勿待罪。可也。
정조 9년
閔台爀。以賑恤廳言啓曰。依下敎。內農圃秋麰打作圃人六十四名處。依昨年例。各米二斗式分給之意。敢啓。傳曰。知道。
정조 9년
閔台爀。以奉常寺都提調提調意啓曰。東籍親耕田所種小麥。今五月晦間。當爲成熟之意。敢啓。傳曰。攝刈。
정조 9년
林濟遠。以義禁府言啓曰。時囚罪人洪秉殷金尙潤尹宅輝等。杖八十收贖。奪告身三等。孫仁博。杖六十奪告身一等。李壽弘。罷職放送事。草記批旨內知道。如有功議。各減一等。李壽弘放送事。命下矣。洪秉殷八代祖聖民。平難功臣益平尉四寸親云。功議各減一等。杖六十收贖。奪告身一等。孫仁博祖萬雄。揚武原從功臣云。功減一等。笞五十收贖。解見任別敍。金尙潤尹宅輝等。無功云矣。敢啓。傳曰。知道。
정조 9년
林濟遠。以義禁府言啓曰。京畿監司緘辭據刑曹覆啓判付內。三邑守令。問名拿問處之事命下。故行會本道矣。卽接京畿監司金思穆牒報。則通津府使李得駿。高陽郡守金履中。金浦郡守兪漢緯。指名以來矣。金履中兪漢緯。俱在任所云。依例發遣府羅將拿來。李得駿。以兼營將守令。亦在任所云。發遣府書吏。差兼官後拿來。何如。傳曰。允。
정조 9년
林濟遠。以義禁府言啓曰。因黃海監司洪秉纘査啓。刑曹覆啓內。瓮津前水使徐有和。令該府拿問處之事。判下矣。徐有和。以洪州營將。時在任所云。依例發遣府書吏。交代後拿來。何如。傳曰。允。其代令該曹口傳差出。可也。
정조 9년
林濟遠。以刑曹言啓曰。因瓮津居安興喆擊錚査啓。曹回啓判付內。依回啓施行爲旀。誠如査啓中語。民習萬萬痛駭。當勘罪名草記事。判下矣。取考律文。則續大典訴寃條有曰。邑民被守令杖死而擊錚者。先行按査。如係誣罔。則以部民告訴律論。大典訴寃條有曰。品官吏民。誣告其守令者。杖一百流三千里。安興喆。依此律勘處之意。一體分付。何如。傳曰。允。
정조 9년
禁府啓目。高陽郡守金履中。金浦郡守兪漢緯原情云云問目內。辭緣泛稱遲晩。竝只刑推得情。何如。判付。何如。啓。觀此兩囚之供。各有發明之端兺除良。所謂立標之跡。旣如是違錯。此疆彼界。有難硬定。竝只除刑推議處爲良如敎。
정조 9년
大司憲蔡弘履。行大司諫南玄老。司諫李思祚。持平李東稷。正言閔昌爀等所懷。昨日筵敎後。爲臣子者。孰敢不仰體聖意。而臣等取考元啓辭。則三件合一。律名各異。故百爾思量。不成啓體。臣等有不敢擅自裁節。合爲一啓。所以求對。欲一面達。而仍爲合啓。故三司果爲相率求對矣。答曰。自上與卿等相議較正啓草。則此果何等變怪。卿等所懷。無非遁辭。況於昨筵已諭。如欲勒令釐正。何必使之退與未肅拜諸臺相議乎。卿等如是爲說之後。尤不可召接。卽爲退去。
정조 9년
閔台爀啓曰。凡有朝臣請對。如無承史。則不可暫留於閤外。而俄者承宣命退之後。求對三司。猶夫仍留。及其移詣宣政門之時。初不請來承史。獨自成班。大違格例。有關後弊。今日詣閤三司。一竝推考警責。何如。傳曰。今日兩司所爲。其意誠有莫曉者。至於不請承宣。獨詣閤外。仍率吏隷。攔入宣政門外。雖曰前所未有之怪擧。視本事輕重自別。姑不措辭處分。而大抵宣政門。與閤門無異。雖政院吏隷。無得出入。則身爲臺官。恐喝守門吹螺赤。恣意率入。此何等變怪。彼臺臣雖不足道。宣傳官及書房色司鑰等。旣在門內。不能檢戢。當該司鑰及宣傳官。爲先一竝汰去。令該府拿問。以不禁攔入律論後。吏隷令兵曹。棍問査出。亦令移付有司。以攔入宮殿門律論。直處雖曰稍間。不能登時摘發。當該堂上罷職。郞廳拿處。可也。
정조 9년
正言鄭觀輝疏曰。伏以。臣庸愚巽懦。百不猶人。其於言責之地。何嘗一分近似。而前後恩除。罔非踰涯。居常媿懼。若隕淵谷。千萬不自意除旨又降。臣於是惝怳悚蹙。益不知所自措也。噫。臺閣之職。責任何如。而苟然隨行。試而蔑效。徒知辭遜之爲懼。尸素之無愧。視若儻來。揚揚冒居。則於臣身。榮則榮矣。其如朝廷之名器何哉。傍人之笑罵何哉。況臣與正言臣白師謹爲親査。揆以法例。自在當遞。去就一節。尤無可論。玆敢略入文字。仰瀆崇聽。伏乞聖慈。俯賜鑑諒。亟命鐫遞。以安私分。以存公格焉。臣雖不以見職自居。愚衷所激。不容終默。敢此附陳。惟聖明垂察焉。嗚呼。丙丁以來。亂逆相踵。愈出愈凶。無歲無之。而至於昨秋逆變。卽窮天地所未有。歷史牒所未見。中夜思之。每不覺心膽俱掉。骨肉皆顫。噫嘻。尙忍言哉。當施之律未加。同情之覈尙稽。忍仇含痛者。一年于玆。而今番後出之逆。殆有甚於前逆。已絶之天網。復絶而無餘。已滅之人紀。盡滅而如掃。雖使臠割之殄滅之。烏足以洩輿憤之萬一乎。然而前後臣僚之或啓或疏。必請逆種之無遺。力陳黨與之鉤得。萬口同辭。日甚一日。只知不得請則不止。少寓此腐心飮血之痛。臣等之情。吁亦慼矣。而奈之何新有大禁。無敢以夏賊事。登諸章奏者。此令一下。通朝鼎沸。愕眙驚慌。繼之以抑塞痛鬱。而不知所出也。嗚呼。亂臣賊子。彝情之所共憤。國人之所必討。不待臺閣之論。士師之誅。人人皆可以討之。人人亦可以誅之。況君讎如此賊。主辱如今日。爲臺閣之臣者。旣不能死。又不能討。抱此憂憤。伈泄度日。殿下之庭。其可曰有一介臣子。而今殿下。靳允之不足而牢拒之。牢拒之不足而乃反設法而禁之。使擧國臣民所齊憤而隱痛者。無地可容。無處可洩。以致上下之情志否隔。神人之讎恥湮鬱。古今天下。寧有是耶。臣恐殿下此擧。不但有欠於嚴徵討廣不諱之規。將使人不得爲人。臣不得爲臣。駸駸入於爲禽爲獸之域。寧不大可寒心乎。臣謂亟寢項日之敎。快伸群下之情宜矣。至於金漢耆疏。原本旣付鬱攸。筵話且極嚴祕。臣未知指意下語之如何。而雖以臺閣避辭中。凶㦧二字觀之。疏語之萬萬叵測。可以推知。殿下不惟不示群下。乃反徑投火中。致使輿情駭鬱。莫知其所以然者。抑何故也。伏乞聖明。穆然深思。亟以疏中指意。洞諭群下。仍爲明正厥罪焉。臣卽伏見傳敎下者。前大司憲洪秀輔。前持平崔顯重。有罷職之命矣。原疏姑未及得見。而以處分傳敎仰覩。兩臺臣所陳。實出於慷慨憂憤。有懷無隐之忱。而殿下。不賜允可。過加摧折。豈意聖明之世。有此過中之擧耶。若此不已。懲討一事。亦將噤口而不敢言。其爲聖德之累。世道之憂。將復如何。臣謂兩臺臣譴罷之命。亟賜反汗。以爲嚴懲討尊臺閣之方焉。抄選之職。聖上之所禮遇。朝廷之所矜式也。其爲責任。有非尋常庶僚之比。而噫彼金斗默。以開闢以後所無劇逆之近族。尙在抄選之中。輿情莫不憤惋。儒者羞與同列。向來迭發之論。可見公共之議。而迄未有允兪之擧。誠不勝抑鬱之至。而今於恭賊出後。與前事面尤異。斗默之於恭賊。係是同堂之親。僅免緣坐之律者也。今以夏賊之切族。又爲恭賊之至親。而寧可一刻容置於旌招之列。壞亂堤坊。謬辱朝廷乎。臣謂金斗默。永拔抄選之望。亟施刋削之典宜矣。部民訴官。法禁甚嚴。而近來紀綱頹墮。人心狡黠。乃敢於四件事外。搆捏官長之罪。呼訴輿衛之前。殆若臺閣之駁擊。繡衣之論列者然。事體之猥越。風化之不美。已不勝萬萬寒心。而及其命下行査。所告虛妄。罪不過薄勘而止。所以奸民猾吏。睯不畏忌。益肆縱恣。乃謂守宰之易置。在於渠輩之掌握。甚至於入公庭而對官長。敢以擊錚上言等說。恐喝之脅制之。官不爲官。民不爲民。民習之凶悍。等分之凌夷。一至於此乎。其在嚴法綱淑風敎之道。不可無別般懲治。臣謂四件事外。猥屑之訴。一竝勿施。施以當律。事關守令之大不法者。卽令嚴査。査而有實則嚴勘守令。査而無實。則誣訴之民。刑配絶島。斷不可已矣。漕轉事目。何等申嚴。而近年以來。漕法漸弛。臭載相屬。經用之虛耗。拯米之貽弊。已不暇論。苟於裝發之際。道臣差員。備盡檢束戢察之責。沿海官吏。克勤指導護送之方。則寧有意外之患。比比如是。而況其奸竇百出。巧謀難測。彼許多致敗之中。太半是沙格偸弄之類。各該守令差員。雖或勘罪。而未然之前。漕法漸致疎虞。事過之後。沙格便從輕勘。如是而尙何望運輸之無弊乎。臣謂亟令廟堂。嚴飭方伯守宰。沙格另加擇送。船裝務從堅緻。至於沿海所過處指導等節。十分詳審。毋或如前懈弛。其有不謹者。按法勘處。不少饒貸宜矣。異端之說。惑世誣民。害有浮於洪水。所不容於聖世。近來閭巷之間。傳播不經之書。漸染邪說。誑惑人心。故已自秋曹。懲治其滋惑之甚者。此在一有司所可禁。有不足推上朝廷。而旣登臺閣之章。且被現發之後。其書之所由來。亦不可置而不論。伏聞此書。項年使行。購來燕肆云。身任御史之責。不謹戢束之方。致入於行中而不之察者。誠爲駭然。臣謂當該書狀官。問名現告。施以譴罷之典宜矣。文體之汚隆。士趨之淆淳。專係掌試之官。而比年以來。京外試官。多不擇差。考卷之際。鑑識不明。揭榜之後。物情未平。至於倩寫冒入之弊。朝家禁飭。非不申嚴。而人不畏法。弊復如前。誠萬萬駭然。今當大比之歲。宜思擇人之方。臣謂亟命銓曹。京外試官。必以秉公不撓。文學該洽之人。各別擇差。隨從寫手之弊。竝令嚴加禁斷宜矣。北關一路詗察之政。專責郵官。物貨之貿遷。商賈之出入。無不關由者。蓋取三代譏關市之義。設置本義。固自不輕。況且比年以來。凶逆支黨之竄配於本道者。厥數夥然。其所防守之道。尤宜十分愼密。而第以今番樂彬事言之。奴屬之爛熳來往。已是駭痛。此猶不足。至於錢財之狼藉換用。尤極無嚴。該守令。旣因道臣之啓。纔有重勘之命。而該驛察訪。若能嚴加詗察。豈有如許無前之弊乎。其在懲勵之道。不可不嚴勘。臣謂當該察訪。亟令査出。拿問定罪宜矣。堂箚事面。本自不輕。館僚拜箚而親呈。承宣坐廳而捧入。其體例之重。視諸尋常章奏。大有異焉。蓋出國家優待儒臣之意。雖或有掣礙難捧之端。例不得循常退却。而向日諸玉堂之陳箚。旣出於憂憤之忱。而陪進院中。亦已過時。則喉院之臣。固當措辭入稟。以待處分。而不此之爲。一直牢拒。輕先退却。論其所失。有關後弊。臣謂伊日當該承旨。施以譴罷之典宜矣。文蔭武之出六未付職者。政曹之次次收用。誠爲美規。至若年久罷散。而未蒙甄錄。白首沈掩。乾沒牗下。數甚夥然。較彼虛司果未除職之類。不啻爲幾十倍。而銓家拘於近例。不敢爲甄復之計。朝家收錄之政。惟在於疏滯振淹而已。固何必切切區別於彼此之間乎。臣伏見向日傳敎下者。辭旨縷縷。德音藹然。大聖人無物不遂之仁。臣固欽仰之不暇。而第恐日月稍久。奉行或弛。徒有申飭之敎。而未見對揚之實。則軍銜付職者。反招積薪之嫌。閑散未錄者。徒抱向隅之歎。是豈朝廷一視之澤乎。今當都政之期。宜先疏振之道。臣謂更飭兩銓。虛司果付職及罷散人收復。間間參互竝行。俾無偏廢況鬱之弊宜矣。臣無任屛營祈懇之至。謹昧死以聞。省疏具悉。首陳事。爾見昨日筵話謄布本乎。兩臺臣譴罷還收事。不允。金斗默事。前已悉諭。四件事外上言事。依施。漕轉事。令廟堂稟處。當該書狀官事。躬自購貿。似無是理。苟有是也。譴罷猶屬薄勘。然風傳有難盡信。不允。京外試官事。依施。北關察訪事。亦爲依施。當該承旨事。禁令亦有許多般。本事關係。何如。却之固矣。不允。兩銓虛司果出六人及罷散人參互收用事。爾言亦有意見。亦令廟堂稟處。
정조 9년
領敦府事鄭存謙。行判中樞府事徐命善李徽之。左議政洪樂性。行判中樞府事李福源等箚曰。伏以。臣等昨登筵席。昏謬顚錯。至承責敎。罪著不誠。合被重譴。相率逬出。泥首金吾。恭俟鈇鉞之誅。聖度包涵。不惟不加之罪。反承勿待命之敎。更鼓已深。瀆擾是懼。不得不退歸私次。蹙伏訟愆。而私心惶懍。轉益靡措。噫。前後筵敎之諄複。向來絲綸之昭揭。臣等雖甚愚迷。豈不思奉承之道。而第緣臣等至庸極陋。猥忝匪據。上不能導揚聖意。下不能董飭庶僚。致使朝廷之上。紀綱不振。法禁不行。以至於仰煩酬應。貽惱聖衷。而前席詢問之下。又不能別白仰對。苟究其本。莫非臣等不誠不忠之罪也。繼伏見判府事臣金熤箚子批旨。則辭敎截嚴。誨責備至。臣等之罪。益無所逃。震懍罔措。置身無地。玆敢冒死仰籲。伏乞聖明。亟命有司。重勘臣等之罪。以嚴邦憲。以勵臣分。不勝幸甚。答曰。省箚具悉卿等之懇。昨筵卿等事。誠乎否乎。向日傳敎之呼寫也。轉語下字。一從卿等之言。屢加斤正。禁令本旨。唯卿等諦悉。且況卿等。在董率之地。早能悉心曉告。使具僚了然。知予意之在此不在彼。則夫安有一二臺章插入之擧乎。不審卿等。或以予所謂不忍聞云云。謂或堪聞乎。至於承宣玉堂疏本中數行畫葫之語。雖不欲責備於彼二人者。卿等乃反曲加庇愆。多費分疏說話。重爲卿等慨然。大抵夏賊之窮凶極惡。有天地生民以來。所未有所未睹所未聞之大變怪也。自卿等苟有腐心痛骨。如不欲生之心。則其所誅討之方。但當反以求諸名義上。使今斁法淪綱。不至於愈斁而愈淪。卽目下第一義也。今也反在臺閣者。以不誠不實不忍聞不敢道之事。蹈襲他人口法。傳謄尋常章箚。予之設法以禁之者。豈得已也哉。卿等之昨日奏對。如是其含糊苟同。殆若全昧予本意者然大官尙然。臺臣何論。於是乎予欲無言。卿等勿辭。安心視事。仍傳曰。此批答。遣史官傳諭于諸大臣。
정조 9년
同副承旨閔台爀疏曰。伏以。臣百無一能。最居人下。而倖占科第。獲升緋玉。榮已極矣。分亦侈矣。不料庸騃之賤。猥荷拂拭之恩。銀臺除命。有隕自天。時値因事而入京。遂乃竭蹶而趨承。非敢謂職名之可堪。只欲伸叩謝之微忱。而在直殆卄餘日。登筵近十數遭。昵侍耿光。偏荷鴻私。恩言浹髓。感淚沾襟。若其生疎鈍劣。無往非罪。而又輒隨事而曲庇之。如慈父之詔迷子。俾不陷於大戾。臣每一筵退。以惶以榮。誠不知不肖如臣。何以得此於君父也。區區所自矢者。惟有燥濕不擇。筋力自效。則今此恩除之復降。豈敢爲逡巡之計。而第臣竊有所萬萬惶愧者。臣與知春秋館事臣金履素。有內外從應避之嫌。兼銜之不敢冒居。法例昭然。而臣鄕居日久。全未聞知。向叨是職。曾未自引。晏然行公。臣之處義顚錯。姑捨勿論。公法廢閣。所關不細。苟論其罪。非比微眚。滿心慙悸。若無所容。其何敢以事在旣往。有所自恕也。飭敎之下。雖不得不章皇出肅。而揆以私義。終難仍冒。敢陳短章。仰瀆崇嚴。伏乞聖慈。俯賜鑑諒。亟命有司。照例遞改。勘臣昏謬之罪。以存公格。以安私分。千萬幸甚。省疏具悉。疏辭下該曹稟處。
정조 9년
乙巳五月二十五日卯時。上御重熙堂。軍士房承旨入侍時。右承旨趙興鎭。假注書尹悌東。記事官金鳳顯尹行任。檢校直閣鄭東浚。以次進伏訖。上曰。注書出去。昨日筵話。更爲書入。賤臣承命書入。上曰。未署經臺諫許遞。前望單子入之。出榻敎玉堂前望單子入之。出榻敎又命書傳敎曰。三司諸臣。昨筵皆從大臣後。相率出去。忽於今日晏朝承宣入侍之後。謂以請對。來詣閤外。因傳命出去。史官屢次附奏。有若政院入稟者然。甚至以昨年有似此前例之故。如是爲之爲言。無承宣而來詣閤外。已乖臺體。不從政院。言於史官。亦涉駭眼。當該三司諸臣。從重推考。又命書榻敎曰。吏曹佐郞前望單子入之。仍命退。諸臣以次退出。
정조 9년
乙巳五月二十五日午時。上御重熙堂。右承旨入侍時。右承旨趙興鎭。假注書尹悌東。記事官金鳳顯尹行任。以次進伏訖。上曰。兵判入來。兩司吏隷輩。已爲治罪否。注書出去。知入。可也。賤臣承命回奏曰。兵判雖已入來。朝者已入惶恐待罪草記。故姑未擧行云矣。上曰。更爲出去。先爲擧行之意。分付。可也。賤臣承命出傳。命書傳敎曰。左承旨許遞。前望單子入之。待下批牌招察任。又命書傳敎曰。臺臣雖已自壞臺體。所顧惜者職名也。旣云請對。何論承宣有無。第令所懷書入。特遣承宣。問作此擧措之本意。所對猶未條暢。所懷使之仔細書入。又命書傳敎曰。該堂所直處稍間。猶且譴罷。況職在喉院。且是相望之地。致使臺諫帶吏。攔入深嚴之地。失職大矣。宣政門外。雖掖隷院吏。非傳命或入侍。無敢出入。自是不易之古例。承宣豈可不知。該房承旨。亦爲罷職。身爲長僚。不能察飭。都承旨。亦爲遞差。仍命退。承史以次退出。
정조 9년
乙巳五月二十五日酉時。上御誠正閣。坐直承旨入侍時。同副承旨閔台爀。假注書尹悌東。記注官金健修。記事官金鳳顯。以次進伏訖。上曰。臺諫已爲傳啓否。台爀曰。傳啓矣。上曰。四啓混爲一啓否。台爀曰。依前以各啓爲之矣。上曰。出去與否。知入。可也。健修承命回奏曰。皆在朝房云。上曰。右副承旨入侍。可也。賤臣承命出。與林濟遠偕入進伏。上曰。今日臺臣事。豈可成說乎。詣閤之時。若請承宣。則承宣豈有不往之理哉。宣政門。乃是差備至近深嚴之地。雖承史。非殿座時。則無得出入。況無承宣而擅入。極可駭然也。命書傳敎曰。勿論諦悉與不諦悉。率爾則甚矣。處分亦不可異同。正言鄭觀輝罷職。不欲深責。前此已言於大臣入侍。而顧其職名。則承宣玉堂。前承旨黃昇源。前修撰李殷模。竝施削職之典。上曰。臺啓若已畢書。持入。可也。賤臣承命持入。命書兩司批答曰。不允。俄於書進所懷。以四啓之合爲一啓。已有分明陳達。而及見傳啓。卽不過故紙。似此臺啓。何以的從賜批乎。仍命退。承史以次退出。
정조 9년
行都承旨李敬養坐。行左承旨鄭宇淳坐。右承旨未差。左副承旨洪仁浩坐直。右副承旨李夔坐直。同副承旨閔台爀坐。注書朴能源病一員未差。假注書尹悌東仕李德鉉仕直。事變假注書李宗烈仕。
정조 9년
李夔啓曰。合辭方張之時。憲府無詣臺之員。事甚未安。除在外問啓批旨未下人外。持平閔昌爀。卽爲牌招。何如。傳曰。允。
정조 9년
傳于李敬養曰。在外承旨許遞。前望單子入之。待下批牌招察任。
정조 9년
以校理成德雨牌不進罷職傳旨。傳于李敬養曰。只推。
정조 9년
以校理兪漢敬。副校理李翼晉。修撰申耆牌不進罷職傳旨。傳于李敬養曰。只推。
정조 9년
李敬養啓曰。玉堂上下番俱空。事甚未安。校理兪漢敬成德雨。副校理李翼晉。修撰申耆。旣有只推之命。竝卽牌招。以爲推移入直之地。何如。傳曰。允。
정조 9년
閔台爀啓曰。校理成德雨牌不進罷職傳旨。今方捧入。而校理兪漢敬。副校理李翼晉。修撰申耆傳旨未下。應敎尹㬦。副修撰孟至大在外。玉堂上下番俱空。已至多日。事甚未安。未差之代。政官牌招。開政差出。待下批仍卽牌招。以爲推移入直之地。何如。傳曰。允。
정조 9년
李敬養啓曰。吏曹判書李命植牌不進推考傳旨。今方捧入。而開政命下之後。如是違牌。不卽擧行。事甚未安。更卽牌招。何如。傳曰。允。
정조 9년
李敬養啓曰。吏曹判書李命植再牌不進推考傳旨。今方捧入。而開政命下之後。連事違召。不卽擧行。事體所在。誠極未安。所當更請牌招。而係是一日三牌。何以爲之。敢稟。傳曰。待明朝牌招。
정조 9년
兵曹口傳政事。以李吉培爲洪州營將。
정조 9년
傳于李敬養曰。承旨前望單子入之。
정조 9년
承旨前望單子入之。鄭宇淳李祖承落點。
정조 9년
傳干李敬養曰。新除授承旨牌招察任。
정조 9년
以平安監司狀啓馬牌閪失地方官平壤庶尹及中軍罷黜拿問一款。令該府稟處事。傳于李夔曰。猶與全無端緖有異。地方官及中軍罷黜。姑勿捧傳旨。使之次對時稟處。
정조 9년
李夔。以兵曹言啓曰。以政院啓辭。傳曰。允。今日兩司所爲。其意誠有莫曉者。至於不請承宣獨詣閤外。仍率吏隷。攔入宣政門內。雖曰前所未有之怪擧視本事。輕重自別。姑不措辭處分。而大抵宣政門。與閤門無異。雖政院吏隷。無得出入。則身爲臺官。恐喝守門吹螺赤。恣意率入。此何等變怪。彼臺臣雖不足道。宣傳官及書房色司鑰等。旣在門內。不能檢戢。當該司鑰及宣傳官。爲先一竝汰去。令該府拿問。以不禁攔入律論。該吏隷。令兵曹棍問査出。亦令移付有司。以攔入宮殿門律論。直處雖曰稍間。不能登時摘發。當該堂上罷職。郞廳拿處可也事。命下矣。司憲府書吏高尙軫孫後策黃大成安宇得朱景雲。所由金世昌徐夢守李成福。司諫院書吏李益中金光宇朴東源金貴得文應祥廉孝選。喝導崔命鎭李寬成李雲成閔福祥等。竝嚴棍十五度。査問其中攔入者。則憲府書吏孫後策黃大成安宇得高尙軫朱景雲。諫院書吏金貴得金光宇文應祥李益中朴東源廉孝選等十一名。或以陪吏。或以隨廳吏。攔入的實。俱爲遲晩。一竝移送秋曹照律之意。敢啓。傳曰。知道。
정조 9년
李夔。以漢城府言啓曰。因傳敎。涉疑疾方痛向差出幕之類。一一修報之意。各別嚴飭於五部及兩署。使之商細摘奸後列錄報來。故別單書入之意。敢啓。傳曰。知道。依昨年傳敎。各別救瘳事。更加嚴飭。可也。
정조 9년
正言李晴啓曰。臣於再昨日。伏奉除旨。恩召踵宣。入侍有命。章皇出肅。冒沒登筵。傳啓避嫌。旣承勿退待之敎。詣閤請對。猥隨諸臺臣之後。及至承宣之請推。始知向來譴罷。尙未承敍命。臣昏謬疎忽。未及詳審。只以天牌之忽降。誤認敍命之已下。旣在罷散之中。敢行臺職之事。臣之謬妄顚倒之失。不一而足。昨因合啓之未卽承批。夜漏已深。繼有問啓之命。故惶懍震越。未敢言私。今始來避。所失尤多。以此以彼。其何敢一刻晏然於臺次乎。請命遞斥臣職。答曰。勿辭。亦勿退待。
정조 9년
右副承旨林濟遠疏曰。伏以。臣卽伏見正言鄭觀輝之疏。以臣向日堂箚之退却。至有譴罷之請。臣實不勝悚恧之至。伊時委折。已悉於聯疏。今不必更事覶縷。而若謂之有關後弊。則臣何可辭其責乎。聖度天大。雖不允可。而在臣自處之道。決不容仍冒。玆敢忙陳短章。經出禁扃。伏乞聖慈。亟降威罰。以謝人言。以靖私義。不勝幸甚。答曰。省疏具悉。爾其勿辭察職。
정조 9년
閔台爀啓曰。正言李晴避嫌。承批之後。不爲傳啓。無端出去。事甚未安。推考警責。何如。傳曰。允。
정조 9년
傳于李夔曰。左副承旨林濟遠疏批已下。卽爲牌招。